
Forord

Hva må en lærer egentlig kunne i dagens – og fremtidens – skole? Kan et rammeverk om profesjonsfaglig digital kompetanse for lærere være til nytte? Dette var to ganske store spørsmål vi ønsket å finne gode svar på, noe som dannet utgangspunktet for at vi startet arbeidet med denne boken. Og vi er i denne sammenheng lærerutdannere ved Universitetet i Agder. Boken har utspring fra det treårige forsknings- og utviklingsprosjektet Studentaktiv læring i lærerutdanningene (STALU), som ble gjennomført i perioden 2020–2023.

I STALU har målet vært å styrke studentenes faglige, didaktiske og pedagogiske kompetanse gjennom studentaktive og profesjonsrettede lærings- og vurderingsformer, digitale og analoge, der både lærere og studenter tar aktivt del i ulike forsknings- og utviklingsarbeider. I boken kan du lese mer om erfaringene og kunnskapen fra de mange forsknings- og utviklingsprosjektene som er gjennomført.

Vi vil takke STALUs to prosjektledere, Ingvild Bergan og Line Reichelt Føreland, for god tilrettelegging i arbeidet med boken. Vi takker også våre gode kolleger og lærerstudenter som på ulike vis har bidratt i FoU-arbeidene, samt eksterne fagfeller for gode innspill til ferdigstillingen av boken. Til slutt vil vi også få takke Evelinn Throne-Holst i Universitetsforlaget for ryddig og positiv støtte gjennom hele prosessen.

